สมเด็จพระเจ้าอยู่หัวเสด็จพระราชดำเนินไปในการพระราชทานปริญญาบัตรแก่ผู้สำเร็จการศึกษาจากมหาวิทยาลัยธรรมศาสตร์
วันนี้ (1 ธ.ค.2560) เวลา  16.39  น.  สมเด็จพระเจ้าอยู่หัว เสด็จพระราชดำเนินไปยังหอประชุมใหญ่ มหาวิทยาลัยธรรมศาสตร์ เขตพระนคร กรุงเทพมหานคร ในการพระราชทานปริญญาบัตรแก่ผู้สำเร็จการศึกษาจากมหาวิทยาลัยธรรมศาสตร์ ประจำปีการศึกษา 2559 เป็นวันแรก 
		ในโอกาสนี้  พระราชทานพระราโชวาท 
		 ในปีนี้  สภามหาวิทยาลัยธรรมศาสตร์ ขอพระราชทานทูลเกล้าทูลกระหม่อมถวายปริญญาวิศวกรรมศาสตรดุษฎีบัณฑิตกิติมศักดิ์ สาขาวิชาวิศวกรรมเครื่องกลแด่สมเด็จพระเจ้าอยู่หัว ที่ทรงพระปรีชาสามารถเป็นที่ประจักษ์ ในเรื่องเครื่องกลอากาศยาน ซึ่งสนพระราชหฤทัยมาตั้งแต่ทรงพระเยาว์ ทรงฝึกการบิน และทรงผ่านหลักสูตรการบินแบบต่างๆ มาทุกแบบ  อีกทั้งทรงนำความทรงพระปรีชาสามารถทางด้านการบิน ในการบำบัดทุกข์บำรุงสุขแก่อาณาประชาราษฎร์อย่างต่อเนื่อง
		โดยวันนี้มีผู้ทรงคุณวุฒิเข้ารับพระราชทานปริญญากิตติมศักดิ์ จำนวน 4 คน  มีผู้สำเร็จการศึกษาระดับปริญญาตรี เข้ารับพระราชทานปริญญาบัตร จำนวน  3,240 บาท  
		มหาวิทยาลัยธรรมศาสตร์มีนโยบายสนับสนุนงานวิจัยและนวัตกรรมอย่างจริงจัง ซึ่งในรอบปีที่ผ่านมา คณาจารย์และนักวิจัยของมหาวิทยาลัยฯ ได้สร้างผลงานวิจัยและนวัตกรรมที่โดดเด่น จนได้รับรางวัลด้านการวิจัยทั้งระดับชาติและนานาชาติมากกว่า 100 รางวัล โดยเป็นรางวัลสิ่งประดิษฐ์ระดับนานาชาติ 24 รางวัล หนึ่งในจำนวนนั้นคือ รางวัล Grand Price จาก Internetional Invention Exhibtion Geneva 2017 ซึ่งประเทศไทยไม่เคยมีใครได้มาก่อน  นอกจากนี้ยังมีผลงานวิจัยที่เป็นนวัตกรรมที่ได้รับสิทธิบัตรและอนุสิทธิบัตร ที่สามารถนำไปใช้ประโยชน์และต่อยอดเป็นผลิตภัณฑ์สู่ประชาชนได้จริงอีกมากมาย อาทิ การตรวจคัดกรองผู้ป่วยโรคเบาหวานขึ้นจอตา โดยใช้แอปพลิเคชันสมาร์ตโฟน  พาราโวลา วัสดุดูดซับน้ำมันจากยางพาราในการแก้ปัญหาสิ่งแวดล้อม  และอุปกรณ์ช่วยฝึกเดินสำหรับผู้พิการและผู้ป่วยโรคหลอดเลือดสมอง  ทั้งนี้ มหาวิทยาลัยธรรมศาสตร์  ยังมุ่งสู่ความเป็นนานาชาติ   ปัจจุบันมีคู่สัญญากับมหาวิทยาลัยต่างประเทศจำนวน 250 แห่ง มีหลักสูตรนานาชาติ 95 หลักสูตร และได้รับการประเมินมาตรฐานคุณภาพระดับสากล 5 ดาว จากสถาบันคิวเอส ซึ่งเป็นสถาบันจัดอันดับและประเมินมาตรฐานด้านการศึกษาในระดับสากล 

ข่าวในพระราชสำนัก สทท.